# VEDTEKTER for

## Læringsverkstedet barnehage Saltvern avd. Maskinisten Friluftsbarnehage AS

**1. Formål:**

Formål er i hht Lov om barnehage §1:

«Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering»

Barnehagen drives i samsvar med:

* Lov om barnehage, og til enhver tid gjeldende forskrifter og retningslinjer utarbeidet av Kunnskapsdepartementet
* Rammeplan for barnehager
* Årsplan/virksomhetsplaner for barnehagen
* Lov om internkontroll og barnehagens egne sikkerhets/internkontrolls rutiner
* Forskrift om miljørettet helsevern i barnehager og skoler
* Vedtak gjort av eierstyre

**2. Formål og forvaltning:**

Læringsverkstedet barnehage Saltvern, avd. Maskinisten Friluftsbarnehage AS eies og drives av Læringsverkstedet AS. Maskinisten Friluftsbarnehage AS er en underavdeling av Læringsverkstedet Saltvern.

Barnehagen har et samarbeidsutvalg (SU) som består av 1 representant fra foreldrene og 1 representant fra de ansatte i barnehagen. SU forelegges planer og saker som vedrører barnehagehverdagen.

Foreldreutvalget (FAU) består av foreldre / foresatte til alle barna i barnehagen.

**3. Barnehagens areal:**

Kunnskapsdepartementets veiledende norm for netto leke- og oppholdsareal er 5,3 m² for barn under 3 år og 3,7m² for barn over 3 år. Barnehagen er godkjent for barn fra 0 - 6 år i henhold til et netto leke- og oppholdsareal på 121 m², i samsvar med Barnehageloven.

**4. Åpningstid:**

Barnehagens åpningstid er kl. 07.15 – 16.30, mandag – fredag. Alle barn skal være hentet og ute av barnehagen innen kl.16.30. Dersom barnehagens åpningstid ikke overholdes kan det medføre tap av plass / oppsigelse av plass.

Julaften og nyttårsaften holdes barnehagen stengt. Åpningstid i romjula og stille uke er: 09.00 – 15.00, kan endres ved behov. Onsdag før skjærtorsdag er barnehagen åpen til kl. 12.00.

Fra uke 26 t.o.m uke 32 er åpningstiden i barnehagen 07.30 - 16.00. Styrer kan vurdere å holde barnehagen lukket i høytider og skoleferier. Så fremt det er behov holdes barnehagen åpen hele sommeren.

Barnehagen holder stengt på 5 planleggingsdager gjennom barnehageåret. Disse vil bli kunngjort i årsplan for barnehagen som deles ut i løpet av høsten.

**5. Ferie:**

Barna skal ta ut minimum fire uker ferie i løpet av barnehageåret. Tre av disse ukene tas ut fra og med uke 25 til og med uke 32, og to av ukene må være sammenhengende. For at ferie skal regnes som ferie, må det gis beskjed skriftlig senest en uke på forhånd. Sommerferien skal meldes innen 30. april.

Om barnet har fri fra 23. desember til 2. januar og hele påsken, regnes det som en ferie uke. På bakgrunn av denne informasjonen utarbeider styrer ferieliste for personalet og plan for sommerdrift av barnehagen.

**6. Betaling:**

Forfall er den 10. i hver måned, gjeldene for inneværende måned. Det betales for 11 måneder pr barnehageår. Juli er betalingsfri måned. Betalingen skal skje via avtalegiro. Uteblitt foreldrebetaling utover en – 1 – måned kan medføre tap av plassen.

Læringsverkstedet barnehager følger Lov om barnehager med «Forskrift om foreldrebetaling i barnehagen» i henhold til føringer for makspris og moderasjonsordninger.

Kostpenger kommer i tillegg til ordinær foreldrebetaling. Se barnehagens hjemmesider for oppdaterte priser.

**7. Opptak:**

1. I Læringsverkstedet Saltvern avd. Maskinisten Friluftsbarnehage tilbyr vi 100% plass. Barnehagen følger samordnet opptak i Bodø kommune. Opptak skjer i tråd med Lov om barnehager § 12 med tilhørende forskrift. Søknad om opptak skjer på fastsatt skjema, vedlagt nødvendig dokumentasjon.
2. Opptakstid:

Barn som tas opp i barnehagen har plass frem til skolepliktig alder, til barnet sies opp av foreldrene/foresatte eller så lenge barnehagen er i drift. Plassen må sies opp skriftlig med to – 2 – måneders varsel, regnet fra den 1. i måneden. Dersom plassen benyttes etter 01. mai, må det betales for plassen ut barnehageåret, dvs. oppsigelsen må være sendt senest 01.mars. Barnehageåret er perioden uke 33 til og med uke 32.

1. Opptakskriterier:

a) Barn med nedsatt funksjonsevne har rett til prioritet ved opptak i barnehagen. Sakkyndig vurdering kreves. Se barnehagelovens §13.

b) Ved opptak tas det hensyn til barnegruppens sammensetning.

c) Søsken til barn som har plass i Læringsverkstedet Maskinisten bevilges prioritet.

d) Ansattes barn kan få fortrinnsrett ved opptak, dersom dette er viktig for å få besatt stillinger

**8. Måltider:**

Barna tar med seg mat til ett brødmåltid hver dag.

Barnehagen kjøper inn drikke, frukt og mat til ett måltid hver dag.

Læringsverkstedet har fokus på sunt kosthold.

**9. Klær:**

Barna skal være kledd slik at de kan delta i lek og aktiviteter både ute og inne, uansett vær. Alle klær bør være merket, og alle skal ha tilstrekkelig med skiftetøy i barnehagen til enhver tid.

Barnehagen er ikke ansvarlig for umerkede klær eller leker som kommer bort.

**10. Ansvar:**

Barna er ulykkesforsikret hele døgnet, også utenom barnehagens åpningstid. Ta kontakt med barnehagen for informasjon om forsikringsvilkår.

Barnehagens innboforsikring dekker kun forsikringstakers eiendeler. En utvidelse av forsikringen til og dekke barnas eiendeler, ville medført en uforholdsmessig høy egenandel pr foresatt som overstiger en sannsynlig verdi på medbrakt tøy/eiendeler. Barnehagen er derfor ikke ansvarlig for medbrakte eiendeler ved eventuell skade/brann/tyveri. Forsikringsopplysninger kan gis av eierne.

**11. Sykdom:**

Alle foreldre skal levere ”Erklæring om barnets helse” før oppstart i barnehagen, jmf. § 23 om helsekontroll.

Barn som er syke skal ikke oppholde seg i barnehagen, likeså hvis de ikke kan være ute. Barn som har vært syke om natten (f.eks. oppkast, diaré, feber eller symptomer

på annen sykdom) skal holdes hjemme. Ved barnesykdommer eller tegn til andre smittsomme sykdommer må barnet holdes hjemme, og barnehagen varsles om sykdommen.

Dersom barn blir syke i løpet av dagen, må foreldrene hente dem.

Ved fravær må det meldes fra til barnehagen før 09.30 om morgenen.

**12. Arbeidsform:**

Barnehagen skal være et sted som stimulerer barnas læringslyst gjennom lekpregede aktiviteter. Opplegget tar sikte på å trene opp barnas konsentrasjon, motorikk, språk, sosial

kompetanse, selvstendighet og fantasi. Det legges stor vekt på utendørs aktiviteter og turer. Barnehagen vil legge til rette for at aktivitetene passer for de forskjellige alderstrinn og tar hensyn til det enkelte barn.

Et viktig satsingsområde for oss vil være naturen som leke- og utviklingsplass. Satsingsområdene vil bli nærmere beskrevet i Årsplan for barnehagen.

**13. Samarbeid:**

Barnehagen ønsker å ha en nær og god kontakt med det enkelte hjem.

Det holdes minst et foreldremøte hvert år. En gang hvert år gis foresatte tilbud om individuelle foreldersamtaler, og ellers i året ved behov.

Barnet skal følges til barnehagen, og det gis beskjed når det er kommet. Det samme ved henting. Hvis andre enn foreldrene skal hente barnet, må det gis beskjed til personalet i forkant.

Barnehagen har egne merkede parkeringsplasser på parkeringsplassen ved Maskinisten.

Junkerveien er *ikke* tillatt som bruk ved henting og bringing. I enkelttilfeller kan tillatelse være gitt.

**14. Internkontroll:**

Barnehagen har internkontroll som til enhver tid følger gjeldende retningslinjer, lover og forskrifter.

**15. Styrer/personale:**

1. Ansettelser:

Barnehagens styrer ansettes av eierstyret. Læringsverkstedet følger Lov om barnehager § 17 og § 18 med tilhørende forskrift i forhold til utdanningskrav og bemanningsnorm. Styrer representerer barnehagens eiere, og er barnehagens daglige, administrative og øverste pedagogiske leder. Styrer rapporterer til samarbeidsutvalget og eierstyret.

Øvrig personale ansettes av eierstyret etter innstilling fra styrer.

Læringsverkstedet har månedlige fagdager for de barnehageansatte. Det gjennomføres også månedlig samling for styrerne fra Læringsverkstedets barnehager. I tillegg deltar ansatte på interne og eksterne kurs.

1. Instruks:

Instruks for styrer og øvrig personale fastsettes av eierstyret i barnehagen.

**16. Politiattest**

Politiattest må fremlegges før tiltredelse av stillingen, jmf. Lov om barnehager § 19.

**17. Taushetsplikt:**

I følge § 20 i ”Lov om barnehager” har alle som arbeider i barnehagen taushetsplikt. Eierne har også taushetsplikt.

**18. Opplysningsplikt:**

I følge § 21 og22 i «Lov om barnehager» har alle som arbeider i barnehagen plikt til å gi bistand til sosialtjenesten og barneverntjenesten, og av eget tiltak plikt til å gi opplysninger til sosial- og barnevernstjenesten dersom disse instanser bør gjennomføre tiltak til gunst for barn i barnehagen.

**19. Mislighold**

Dersom foresatte, som har barn i barnehagen, bryter eller unnlater å følge barnehagens vedtekter, retningslinjer og bestemmelser, kan eierstyre beslutte at barnet mister plassen. Det samme gjelder ved uregelmessig betaling, eller dersom foresatte har utestående foreldrebetaling på 1 mnd. eller mer.

Når hensynet tilsier det kan et barn, i særlige tilfeller, flyttes til en annen barnehage eller bli sagt opp. Før det blir gjort vedtak om å flytte/si opp et barn skal det være prøvd andre tiltak. Tiltaket skal være drøftet med foresatte. Vedtak om flytting/oppsigelse gjøres sentralt i Læringsverkstedet, ikke ved den enkelte barnehage, og i samråd med kommunen.

Dersom barnet blir hentet etter barnehagens ordinære åpningstid gjentatte ganger, kan eierstyret beslutte at barnet mister plassen. Skriftlig advarsel skal da være gitt på forhånd.

**20. Endringer av vedtekter**

Eierstyret kan endre retningslinjer for driften av barnehagen etter at endringsforslaget er forelagt samarbeidsutvalget til uttalelse. Disse vedtektene er vedtatt av eierstyret 14.02.19